Poštovanje vladavine prava u temeljima je Europske unije. Prvi predsjednik Europske komisije Walter Hallstein nije slučajno o Europskoj uniji govorio kao o Zajednici prava (Rechtsgemeinschaft), obvezanoj pravilima o kojima se države članice kao suzakonodavci slože i obvežu na provedbu u svojim nacionalnim sustavima. Komisija je kao čuvarica Ugovorâ dužna osigurati da se ta pravila poštuju na korist naših građana. Bez obzira na to je li riječ o čistom zraku, sigurnosti hrane ili pristupu zdravstvenoj skrbi u inozemstvu, samo suradnjom država članica politike Unije postaju stvarnost u svakodnevnom životu građana.

U tim su promjenama temelji naše Unije ostali netaknuti. Pravilna primjena i provedba prava Unije, što podrazumijeva poštovanje temeljnih prava i vladavinu prava, i dalje je zajednička odgovornost država članica i institucija Unije. Potpora pravu Unije nikada nije jednosmjerna, nego se temelji na iskrenoj suradnji naših država članica, a u interesu građana kojima služimo. Njegujući to posebno partnerstvo, Komisija će i dalje pružati potporu i smjernice državama članicama kako bi im olakšala provedbu prava Unije. No i dalje ćemo biti na oprezu i pripravni pokrenuti sudski postupak u slučaju povrede prava Unije. S primjenom i izvršenjem prava Unije radi poštovanja prava građana koja iz njega proizlaze nema kompromisa.

Glavni je cilj zajedničke ribarstvene politike (ZRP) osigurati da aktivnosti u ribarstvu i akvakulturi budu dugoročno ekološki, ekonomski i društveno održive. Stoga ZRP uključuje mjere za ograničavanje ribarske flote i uvođenje ograničenja na ulove i ribolovne aktivnosti. Sve su se države članice u tom smislu složile da do 2020. godine smanje komercijalni ribolov do održive razine. U 2019. poseban je naglasak stavljen na provjeru usklađenosti s pravilima o usputnom ulovu osjetljivih vrsta kao što su kitovi, dupini i ostali morski sisavci.

Države članice moraju dovršiti Mrežu zaštićenih područja Natura 2000 i uvesti nužne mjere očuvanja za sva područja. To je ključno za očuvanje zaštićenih staništa i vrsta. Komisija je istodobno 2019. poduzela mjere za ispravljanje strukturnih nedostataka u nacionalnim propisima o zaštiti prirode i za zaustavljanje nezakonita lova ptica. Komisija je usmjerena i na osiguravanje usklađenosti aktivnosti sječe i gospodarenja šumama sa zahtjevima zaštite prirode.

Digitalnim komunikacijama velike brzine potiču se inovacije i poboljšavaju usluge za gospodarstvo i cjelokupno društvo. Razvoj povezanosti mrežom 5G Komisiji je prioritet. Cilj je osigurati da radiofrekvencijski spektar za mreže 5G do 2020. bude dostupan u cijelom EU-u.

U dvama postupcima koje je Komisija pokrenula pred Sudom, protiv Ujedinjene Kraljevine i Nizozemske , Sud je zaključio da te zemlje nisu ispunile dužnost lojalne suradnje u skladu s Ugovorom jer nisu nadoknadile gubitak vlastitih sredstava koji je nastao zato što su lokalna tijela njihovih prekomorskih zemalja i područja (PZP) nepropisno izdavala potvrde o izvozu. Sud je zaključio da su dvije predmetne države članice u odnosu na Europsku uniju odgovorne za svaku pogrešku koju su počinila tijela njihovih PZP-a, a koja je dovela do manjka tradicionalnih vlastitih sredstava.

Nadalje, postupci zbog povrede prava pokretani su u svrhu osiguravanja visoke razine sigurnosti u nuklearnom sektoru i provedbe pravila EU-a o nuklearnoj sigurnosti, odgovornom i sigurnom zbrinjavanju istrošenog goriva i radioaktivnog otpada te zaštite radnika, bolesnika i šire javnosti od zračenja.

Komisija je 2019. pokrenula i postupke zbog povrede prava protiv pet država članica i tužila Sudu Italiju zbog neprenošenja mjera na temelju Direktive o osnovnim sigurnosnim normama . Sud je isto tako prihvatio tužbene zahtjeve Komisije u presudi protiv Italije zbog kršenja zahtjeva iz Direktive o radioaktivnom otpadu o obavještavanju konačnog donošenja nacionalnog programa za zbrinjavanje radioaktivnog otpada i istrošenog goriva.

Stupanjem na snagu paketa „Čista energija za sve Europljane” pažnja će biti usmjerena na napredak država članica u postizanju ciljeva EU-a za obnovljivu energiju i energetsku učinkovitost EU-a do 2030. Komisija će pratiti i njihove integrirane nacionalne planove za energiju i klimu od 2021. do 2030. Provedba pravila EU-a i dalje će biti glavni stup strategije energetske unije.

Provedba Pariškoga sporazuma o klimatskim promjenama

Političke smjernice Komisije Ursule von der Leyen zahtijevaju od Europe da postane prvi klimatski neutralan kontinent na svijetu do 2050. Objavljena u prosincu 2019. Komunikacija o europskom zelenom planu iznosi ambiciozan akcijski plan na brojnim područjima politike da bi se taj cilj ostvario. Komisija je u ožujku 2020. predložila propisivanje klimatske neutralnosti do 2050. u novom propisu o klimi , a kasnije tijekom godine predstavit će plan za odgovorno povećavanje postojećih ciljeva do 2030. za smanjenje emisija stakleničkih plinova na barem 50 % i prema 55 % (u odnosu na razinu iz 1990.).

Potpuna provedba i izvršenje zakonodavstva ključni su za postizanje postojećeg cilja do 2030. za smanjenje od najmanje 40 % (od razina iz 1990.) i izgradnju solidnog temelja za podizanje razine ambicije. Države članice do listopada 2019. trebale su prenijeti Direktivu radi poboljšanja troškovno učinkovitih smanjenja emisija i ulaganja za niske emisije ugljika u svrhu pripreme za 4. fazu sustava EU-a za trgovanje emisijama (sustav EU ETS) od 2021. do 2030. Komisija trenutačno pregledava stanje prijenosa, a zatim će, u slučaju da već nisu u tijeku, po potrebi poduzeti provedbene mjere.

U području brodarstva Komisija je 2019. godine prvi put objavila opsežne informacije o emisijama CO2 na brodovima koji pristaju u lukama na Europskom gospodarskom prostoru. Komisija je za zrakoplovstvo 2019. utvrdila okvir kojim se u EU-u omogućuje provedba pravila za praćenje, izvještavanje i provjeru emisija iz zrakoplova na temelju globalne tržišno utemeljene mjere (CORSIA) Međunarodne organizacije civilnog zrakoplovstva.

Radi zaštite ozonskog sloja Komisija je 2019. provela evaluaciju provedbe i uspješnosti Uredbe o ozonskom sloju , a 2020. će pokrenuti procjenu utjecaja kako bi istražila je li moguće, i na koji način, još više poboljšati Uredbu. Komisija će 2020. isto tako započeti evaluaciju i procjenu utjecaja Uredbe o F-plinovima .



IV.Povezanije i pravednije unutarnje tržište s jačim industrijskim temeljima

Jedinstveno tržište EU-a i dalje je najdragocjenije sredstvo Europe za građane i poduzeća. Njime se pružaju brojne prilike poduzećima, a potrošačima bolje cijene i veći izbor. Ljudima se omogućuje da putuju, žive, rade i studiraju gdje god žele. Međutim, uživanje u tim prednostima nije moguće ako se ne primjenjuju ili ne provode pravila jedinstvenog tržišta ili ako njihovo djelovanje ometaju druge prepreke.

Osiguravanje nenarušenog tržišnog natjecanja

Aktivnosti Komisije u vezi s povredama prava u području tržišnog natjecanja promiču ravnopravne uvjete i tako jačaju unutarnje tržište.

Nakon provjere cjelovitosti i usklađenosti mjera za prenošenje Direktive o određenim pravilima kojima se uređuju postupci za naknadu štete prema nacionalnom pravu za kršenje odredbi prava tržišnog natjecanja država članica i Europske unije Komisija je 2019. zaključila da je Direktiva u cijelosti i pravilno prenesena i zaključila je sve postupke zbog povrede prava pokrenute u tom kontekstu.

Dosljedno provođenje odbijenica o državnim potporama ključno je za vjerodostojnost Komisijine kontrole državnih potpora. Postupci kojima se od država članica zahtijeva povrat nepropisno stečenih državnih potpora važan su dio aktivnosti Komisije u vezi s povredama prava u području tržišnog natjecanja.

Komisija je odlučila Grčku tužiti Sudu zbog neizvršavanja presude iz 2017. Sud je osudio Grčku za neprovođenje Odluke Komisije iz 2014. na temelju koje je trebala vratiti 135,8 milijuna EUR nespojive državne potpore od poduzeća Largo General Mining & Metallurgical Company S.A. Više od pet godina od donošenja Odluke Komisije, nakon presude Suda i opomene Komisije Grčka još uvijek nije vratila nespojivu državnu potporu. Komisija je od Suda sada zatražila izricanje financijskih sankcija Grčkoj jer nije postupila po presudi Suda.

Osiguravanje slobodnog kretanja radnikâ

EU je razvio sveobuhvatna pravila o slobodnom kretanju radnikâ, upućivanju radnikâ i koordinaciji sustava socijalne sigurnosti. Nepoštivanjem tih pravila narušavaju se povjerenje i pravednost na jedinstvenom tržištu. Posebno je izražena zabrinutost u vezi s mobilnim radnicima koji su izloženi zlostavljanju ili uskrati prava te u vezi s poslovima koji se odvijaju u nesigurnom, nejasnom ili nepravednom poslovnom okruženju.